भारत के खिलाफ एशिया कप फाइनल में बांग्लादेशी खिलाड़ी लिटन दास ने अपनी बल्लेबाजी से सभी को अपना मुरीद बना लिया। मुकाबला भले ही भारत के नाम रहा हो, लेकिन मैन ऑफ द मैच अवॉर्ड लिटन दास को दिया गया। इसकी वजह उनकी 117 गेंदों में 121 रनों की पारी रही। उन्होंने अपनी पारी में 12 चौके और 2 छक्के जड़े। वहीं बांग्लादेश में भी लिटन अपनी बल्लेबाजी की वजह से चर्चा का विषय बने हुए हैं। बांग्लादेशी प्रशंसक लिटन की तारीफ करते नहीं थक रहे हैं, लेकिन तीन साल पहले लिटन को इन्हीं फैन्स ने सोशल मीडिया पर बुरी तरह से ट्रोल किया था।